Այնքան էլ երկար ժամանակ չի անցել, և բոլորն էլ հիշում են, որ երբ 2013թ. ստորագրվում էր հայ-ռուսական գազային պայմանագրերը, պաշտոնապես հայտարարվեց այն մասին, որ Հայաստան մատակարարվող գազի սակագինը առնվազն մինչև 2018թ. փոփոխության չի ենթարկվի: Եվ այս որոշումը միանշանակ էր այնքանով, որ չէր կապվում ոչ արտաքին ազդակների, ոչ տնտեսական ճգնաժամերի, ոչ արտարժույթի գնի փոփոխության հետ: Այսօր կարելի է մեջբերել նախագահի աշխատակազմի ղեկավար Վիգեն Սարգսյանի խոսքը, ով երկրի ղեկավարի անունից հավաստիացնում էր. «Այս պայմանավորվածությունների արդյունքում գազի գինը չի նվազի, բայց ակնհայտորեն մեծ առավելություն է, որ այն չի ավելանա»: Ավելորդ չէ հիշել նաև այն օրերին էներգետիկայի նախարար Արմեն Մովսիսյանի` Ազգային Ժողովում կայացած լսումների ժամանակ տված հաշվետվությունը, ով նույնպես պնդում էր, թե առաջիկա հինգ տարիների ընթացքում գները փոփոխության չեն ենթարկվելու: